**MO 20**

* **Vysvetlite rozdiel medzi ekonómiou a ekonomikou**

**Ekonómia** = veda, ktorej predmetom skúmania je, ako spoločnosť využíva vzácne zdroje na výrobu statkov a služieb a ako ich rozdeľuje medzi rôzne skupiny ľudí.

* ***mikroekonómia*** – skúma správanie sa jednotlivých ekonomických subjektov na trhu (domácnosti, podniky,..)
* ***makroekonómia*** – zaujíma sa o fungovanie ekonomiky ako celku

ukazovatele: **HDP** - odzrkadľuje výkonnosť ekonomiky štátu

- predstavuje všetky tovary a služby vyproduk. v krajine za 1 rok

**nezamestnanosť** – ek. jav, pri ktorom je určitá časť práceschopného obyvateľstva nezamestnaná

**inflácia** – signalizuje ek. nerovnováhu a jej vonkajším prejavom je rast cenovej hladiny – rast cien z roka na rok

**Ekonomika** = cieľavedomá hospodárska činnosť zameraná na výrobu, výmenu a spotrebu statkov a služieb

* **Charakterizujte pojem statok, služba, potreba, popíšte ich členenie**

**Statok** – každá vec, ktorá uspokojuje potrebu človeka. Môžu byť výsledkom prírodných procesov (uhlie, piesok,...) alebo výsledkom výroby (chlieb, auto,..). Sú materiálneho charakteru.

* **voľné** – nachádzajú sa v prírode a sú prístupné každému (vzduch, voda, sl. žiarenie, lesné plody..) v neobmedzenom množstve. V súčasnosti musíme o ne dbať, lebo neustálym poškodzovaním sa aj voľné statky stanú čoskoro vzácnymi.
* **vzácne** – *ekonomické* – sú výsledkom hospodárskej činnosti (výrobky) a vo vzťahu k potrebám sú obmedzené. Musíme s nimi nakladať hospodárne a zvažovať ako ich efektívne vyrábať, rozdeľovať a spotrebúvať.

Podľa účelu použitia delíme statky na:

* **spotrebné** – priamo uspokojujú potreby ľudí ( jedlo, obuv, TV, auto..)
* jednorazovej spotreby (jedlo, benzín,..)
* dlhodobej spotreby (TV, dom,..)
* **kapitálové** (investičné, výrobné) – využívajú sa na výrobu iných statkov (stroje, budovy, materiál,..). Uspokojujú potreby nepriamo, teda sprostredkovane. Vo výrobe sa postupne opotrebúvajú alebo spotrebúvajú (cukor, múka, ...)

Statok, ktorý získava jedna osoba a ostatní ľudia ho už nemôžu získať ani používať, sa nazýva **súkromný statok** (osobné veci, vlastná chata,..) Statok, ktorý môžu používať aj iní ľudia, je **verejný** (verejná doprava, ihrisko).

**Služby** – činnosti, ktoré uspokojujú ľudské potreby svojím vlastným priebehom.

* **vecné** – súvisia s opravou a údržbou vecí (TV, obuvi,..), so zabezpečovaním čistoty (práčovne, čistiarne) a s presunom osôb a tovarov (doprava).
* **osobné** – uspokojujú potreby ľudí priamo, bez sprostredkovania pomocou vecí (služby školstva, kultúry, zdravot.), ale aj ostatné hygienické služby (holičstvo, kozmetika).

**Potreba**– určitý pocit nedostatku, ktorý sa človek usiluje odstrániť, teda uspokojiť.

* vrodené alebo získané požiadavky, ktoré sa nepretržite vyvíjajú, vznikajú nové, neustále sa diferencujú, pričom sa mení poradie ich dôležitosti. Sú neohraničené, ohraničené sú len možnosti ich uspokojovania. Ľudia majú nedostatok prostriedkov, preto sa musia rozhodnúť

*podľa naliehavosti ich uspokojovania*

* životu nevyhnutné (základné, existenčné) - potreba jesť, piť, spať, bývať a pod.
* kultúrne a luxusné (získané) - potreba kultúrneho vyžitia (divadlo, kino), automobil...

*podľa počtu nositeľov potrieb*

* individuálne - potreba čítania knihy, ráno vypiť mlieko
* kolektívne - potreba výstavby ciest, verejného osvetlenia, nemocnice, školy a iné

*podľa charakteru*

* hmotné (materiálne) - potreba stravovania, odievania, bývania...
* nehmotné (nemateriálne) - potreba učiť sa, lásky, priateľstva, pochvaly a pod.
* **Vysvetlite, čo vyjadrujú 3 základné ekonomické otázky**

Ekonomika – mechanizmus, ktorý rozdeľuje vzácne zdroje medzi jednotlivé potreby. Tento mechanizmus rieši 3 ekonomické otázky:

**1. Čo vyrábať?** – rieši, aké výrobky a služby, v akom množstve a kedy sa majú vyrábať. Vychádza sa predovšetkým z potrieb spoločnosti. Musíme robiť výber, nemôžeme mať všetko. Všetky rozhodnutia závisia nielen od ľudských potrieb, ale aj od dopytu (spotrebiteľov), či konkurencie. Odpoveď dávajú spotrebitelia.

**2. Ako vyrábať?** – akou technológiou, akými prostriedkami, výrobnými postupmi budeme vyrábať. Rozhoduje výrobca.

**3. Pre koho vyrábať?** – komu budú vyrobené statky a služby určené, určuje výrobca aj spotrebiteľ

* **Charakterizujte jednotlivé typy ekonomík**

Základné ekonomické otázky sa v prvopočiatkoch riešili prevažne **inštinktami, zvykmi a** **tradíciami**, ktoré sa prenášali z generácie na generáciu a boli prirodzenými spôsobom získavania statkov nevyhnutných pre život.

Na základe spôsobu rozhodovania o výrobných zdrojoch rozlišujeme:

**Centrálne riadené hospodárstvo (príkazová ekonomika)**

* ekonomickým centrom je štát, plánuje, riadi, kontroluje výrobu aj spotrebu,
* prevláda štátne vlastníctvo,
* monopolné postavenie výrobcov,
* centrálne sú stanovené ceny všetkých tovarov a služieb,
* centrálne sú stanovené výšky miezd,
* nedostatočné zásobovanie spotrebiteľského trhu,
* nedostatok osobnej iniciatívy zamestnancov,
* plná zamestnanosť.

**Trhové hospodárstvo (ekonomika)**

* systém založený na slobodnom podnikaní a voľnej súťaže,
* funguje prostredníctvom trhového mechanizmu (ponuka, dopyt),
* povolené súkromné vlastníctvo,
* vznik konkurencie,
* štát nezasahuje do hospodárskeho diania,
* má slobodný trh statkov, služieb, práce, pôdy, kapitálu.

**Zmiešané hospodárstvo (ekonomika) - sociálne trhové hospodárstvo**

* najčastejšie sa reálne vyskytuje,
* trhový mechanizmus je založený na slobodnej podnikateľskej činnosti, voľnej súťaži, voľnej cenotvorbe a prevládajúcom súkromnom vlastníctve, pričom štát zasahuje do chodu hospodárstva, usmerňuje ho,
* štát prijíma zákony, vytvára základný zákonný rámec krajiny, stará sa o uspokojovanie spoločenských potrieb (výstavba škôl, nemocníc, zásobovanie energiou, spoje) a prostredníctvom zákonov chráni sociálne slabšie vrstvy obyvateľstva ( minimálna mzda, životné minimum, zdravotné poistenie a iné),
* štát je vlastníkom strategických podnikov (energetika, naftový priemysel, bankovníctvo a pod.).