**GEOMETRICKÝ PLÁN**

Geometrický plán najčastejšie slúži ako technický podklad pre rozdelenie alebo zlúčenie pozemkov, ako aj na vyznačenie vecného bremena, alebo stavby do katastrálnej mapy. Geometrické plány vyhotovujú **geodeti**. Aby mohli byť údaje z geometrického plánu zapísané do katastra musí byť overený dvomi spôsobmi:

1. autorizovaným geodetom

2. správou katastra (úradné overenie).

Overením sa má zaručiť, že geometrický plán zodpovedá technickým normám, a že vychádza z údajov katastra.

Geometrický plán sa prikladá k zmluvám a listinám, ktoré sú predložené správe katastra na zápis práva k nehnuteľnosti. Môže ísť napríklad o kúpnu zmluvu, na základe ktorej dochádza k predaji časti pozemku. Geometrický plán môže byť do katastra zapísaný aj bez písomného právneho úkonu (resp. zmluvy), napríklad ak sa majiteľ pozemku rozhodne svoj pozemok rozdeliť na dva nové pozemky. Ak by sa v geometrickom pláne rozdeľoval pozemok viacerých spoluvlastníkov, vyžadoval by sa od všetkých súhlas s rozdelením.

Podľa vyhlášky č. 461/2009 Z. z. geometrický plán sa vyhotovuje najmä na tieto **účely**:  
a) zmenu hranice katastrálneho územia,   
b) rozdelenie nehnuteľností,   
c) zlúčenie nehnuteľností,   
d) zameranie stavby,   
e) určenie práv k nehnuteľnostiam vlastníkov alebo iných oprávnených osôb,   
f) na vymedzenie rozsahu vecného bremena,   
g) na vymedzenie duplicitného vlastníctva,  
h) na spresnenie geometrického a polohového určenia nehnuteľnosti,   
i) pozemkové úpravy.

V geometrickom pláne je zakreslený pôvodný stav (čiernou farbou), ako aj nový stav (červenou). Geometrický plán sa skladá z týchto častí:

1. popisové pole,

2. grafického znázornenia doterajšieho stavu nehnuteľností a návrhu zmien,

3. výkazu výmer parciel a dielov parciel.

Aby sa mohol geometrický plán zapísať do katastra, musí byť autorizačne, aj úradne **overený**. Správa katastra pred úradným overením geometrického plánu preskúma:  
a) či predložený operát geometrického plánu obsahuje súčasti podľa osobitného predpisu,   
b) vzájomný súlad údajov jednotlivých súčastí operátu geometrického plánu,  
c) súlad východiskových údajov s platnými údajmi katastra,  
d) súlad označenia nových parciel s pridelenými parcelnými číslami,  
e) súlad označenia záznamov podrobného merania zmien s pridelenými číslami,  
f) súlad čísel novourčených podrobných geodetických bodov s pridelenými číslami,  
g) či podklady na aktualizáciu údajov katastra nehnuteľností vo výmenných formátoch sú použiteľné na aktualizáciu údajov,  
h) či meranie bolo pripojené na aktívne geodetické základy alebo spôsobom podľa osobitného predpisu.

